b'\n_START_ARTICLE_\nCesar ja Rosalie\n_START_SECTION_\nJuoni\n_START_PARAGRAPH_\nRosalie (Romy Schneider) on hiljattain eronnut kaunis pariisilaisnainen, joka tapailee menestyv\xc3\xa4\xc3\xa4 liikemiest\xc3\xa4 C\xc3\xa9saria (Yves Montand), joka on hienostumaton mutta hyv\xc3\xa4syd\xc3\xa4minen. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Rosalien entinen poikayst\xc3\xa4v\xc3\xa4 David (Sami Frey), ujo graafikko, ilmaantuu maisemiin ja yritt\xc3\xa4\xc3\xa4 voittaa Rosalien takaisin.\n_START_SECTION_\nTuotanto\n_START_PARAGRAPH_\nCesar ja Rosalien k\xc3\xa4sikirjoitus laadittiin jo vuonna 1964, mutta kahdeksaan vuoteen kukaan tuottaja ei kiinnostunut siit\xc3\xa4 ennen Michelle de Brocaa. Roolituksen aikana Vittorio Gassmania harkittiin C\xc3\xa9sarin rooliin ja G\xc3\xa9rard Depardieuta Davidin rooliin ennen Yves Montandin ja Sami Freyn palkkaamista. Catherine Deneuven oli alun perin tarkoitus n\xc3\xa4ytell\xc3\xa4 Rosalien roolin, mutta Claude Sautet vaihtoi h\xc3\xa4net Romy Schneideriin._NEWLINE_Cesar ja Rosalie kuvattiin Ranskassa, jossa sen kuvauspaikkoina olivat Pariisi, Beaugencyn kunta Loiretissa, Grenoblen kaupunki Is\xc3\xa8ress\xc3\xa4, Noirmoutier-en-l\xe2\x80\x99\xc3\x8elen kunta Vend\xc3\xa9ess\xc3\xa4, Garchesin kunta Hauts-de-Seiness\xc3\xa4, S\xc3\xa8ten kaupunki H\xc3\xa9rault\xe2\x80\x99ssa ja \xc3\x89pernayn kunta Marnessa. Elokuvan kuvauksia rasittivat Sautetin ja Montandin erimielisyydet. Elokuvan tuotantoyhti\xc3\xb6in\xc3\xa4 olivat ranskalainen Fildebroc Productions, italialainen Mega Films ja l\xc3\xa4nsisaksalainen Paramount-Orion Filmproduktion.\n_START_SECTION_\nJulkaisu\n_START_PARAGRAPH_\nCesar ja Rosalie sai ensi-iltansa Ranskassa 11. lokakuuta 1972, L\xc3\xa4nsi-Saksassa 21. joulukuuta 1972, Italiassa vuoden 1973 aikana ja Suomessa 4. toukokuuta 1973. Elokuvan teatterilevitt\xc3\xa4jin\xc3\xa4 olivat Ranskassa, L\xc3\xa4nsi-Saksassa ja Suomessa Cinema International Corporation (CIC) sek\xc3\xa4 Italiassa Panta Cinematografica. Elokuva ker\xc3\xa4si Ranskassa teatterikierroksensa aikana 2 577 865 katsojaa ja oli 11. katsotuin elokuva vuonna 1972. Elokuva oli Suomessa 183. katsotuin elokuva 9 577 hengen katsojam\xc3\xa4\xc3\xa4r\xc3\xa4ll\xc3\xa4\xc3\xa4n vuonna 1973. Cesar ja Rosalien restauroitu versio sai uudelleenjulkaisunsa Ranskan elokuvateattereissa 24. joulukuuta 2014, jolloin sen teatterilevitt\xc3\xa4j\xc3\xa4n\xc3\xa4 oli Les Acacias._NEWLINE_Cesar ja Rosalie julkaistiin ensimm\xc3\xa4isen kerran DVD:lle Ranskassa 17. lokakuuta 2001 ja blu-raylle 6. marraskuuta 2012. Elokuva julkaistiin DVD:lle Yhdysvalloissa 4. helmikuuta 2003 ja blu-raylle 27. marraskuuta 2012.'